Univerza v Ljubljani

Akademija za gledališče, radio, film in televizijo

**Upravljanje, izgradnja in razvoj zbirk Centra za teatrologijo in filmologijo ter zagotavljanje dostopa do elektronskih informacijskih virov**

# Ljubljana, 21. 12. 2023

Dokument je sprejel Senat UL AGRFT na 3. seji dne 21. 12. 2023. Objavljen je na spletni strani UL AGRFT, v zavihku Dokumenti – Pravilniki in interni akti.

## UVOD

Center za teatrologijo in filmologijo (CTF) je visokošolska knjižnica, arhiv in informacijsko-dokumentacijski center za področje gledališča, radia, filma in televizije. Podpira študijski, pedagoški, umetniški in raziskovalni proces na UL AGRFT, tako da izvaja svojo dejavnost predvsem za študente, visokošolske učitelje in druge visokošolske delavce.

CTF ima naslednje organizacijske enote:

- knjižnico,

- gledališki arhiv in dokumentacijo,

- filmski arhiv in dokumentacijo.

Knjižnica UL AGRFT je visokošolska knjižnica, ki zbira, obdeluje in hrani gradiva za področja gledališča, radia, filma in televizije. Knjižnica hrani obsežni fond strokovne literature, dramska dela v originalih in prevodih, fond pa sproti dopolnjuje s knjigami, ki so posredno povezane z dejavnostjo akademije in jih študenti potrebujejo pri svojem študiju. Knjižnica hrani tudi razne tipkopise, diplomska in magistrska dela ter doktorske disertacije študentov UL AGRFT. Redno prejema strokovne revije (predvsem s področij filma in gledališča) in gledališke liste vseh slovenskih poklicnih in nekaterih amaterskih gledališč.

Gledališki arhiv in dokumentacija zbira, obdeluje in hrani obsežno izvirno in referenčno gradivo s področja gledališča, radia, filma in televizije. Zbiranje in urejanje gradiva, ki ima pomen slovenske premične kulturne dediščine, je usklajeno z evropskimi normativi gledaliških in filmskih raziskav. Referenčna ikonografija in fototeka vsebuje dokumentirano fotografsko gradivo. Fonoteka je zbirka izbranih in dokumentiranih (izvirnih in referenčnih) zapisov gledaliških predstav in radijskih izvedb govornega umetniškega programa. Izvirno dokumentarno gradivo vsebuje z volilom izročene zapuščine, dokumentacijo študijskih in diplomskih nastopov študentov UL AGRFT, sprejemne, seminarske in diplomske naloge, magistrske naloge in doktorske disertacije, kostumske/scenografske skice in drugo, zbirka pa se redno dopolnjuje tudi s časopisno in revijalno dokumentacijo.

Filmski arhiv in dokumentacija zbira, obdeluje in hrani obsežno izvirno in referenčno gradivo slovenskega in svetovnega gledališča, radia, filma in televizije. Izvirno dokumentarno gradivo je zbirka dokumentacije študijskih filmskih in televizijskih produkcij, zbirka AV-gradiva študijskih gledaliških produkcij UL AGRFT, seminarskih, diplomskih in magistrskih nalog ter doktorskih del. Referenčna ikonografija in fototeka vsebuje dokumentirano fotografsko gradivo s področja filma in televizije. Fonoteka je zbirka izbranih in dokumentiranih zvočnih zapisov otroških in mladinskih radijskih iger in drugih zvrsti glasbene umetnosti. Filmoteka je zbirka dokumentiranih študijskih igranih in dokumentarnih filmov UL AGRFT. Videoteka je zbirka AV-posnetkov študijskih gledaliških, filmskih in televizijskih produkcij ter zbirka slovenskih in svetovnih referenčnih posnetkov s področij gledališča, filma in televizije ter humanistike in družboslovja.

## NAMEN DOKUMENTA

Vsebina dokumenta o upravljanju, izgradnji in razvoju zbirk CTF ter zagotavljanju dostopa do elektronskih informacijskih virov pokriva: nabavno politiko, uporabnike, načine pridobivanja in izbora gradiva, vrste in dostop do zbirk, izločanje in odpis, hranjenje in varovanje gradiva ter vrednotenje zbirk.

Namen dokumenta je definiranje vsebinskih in formalnih kriterijev za upravljanje, izgradnjo in razvoj zbirk CTF ter zagotavljanje dostopa do elektronskih informacijskih virov v skladu z zakonskimi predpisi in strokovnimi standardi.

Dokument je namenjen zaposlenim v CTF, predstojniku CTF in vodstvu UL AGRFT. Je tudi javno dostopen uporabnikom CTF in širši javnosti.

## NAMEN IN CILJI NABAVNE POLITIKE CTF

Namen in cilji nabavne politike CTF so zagotavljanje kvalitetne, pregledne in sistematične izgradnje ter razvoja zbirk CTF v skladu s potrebami pedagoškega in raziskovalnega procesa na UL AGRFT.

## UPORABNIKI CTF

Uporabniki CTF so študenti in zaposleni na UL AGRFT. CTF uporabljajo tudi študentje in zaposleni drugih visokošolskih zavodov ter ostali uporabniki.

Pravne osebe, ki so včlanjene v CTF, so ostale knjižnice, ki so bodisi samostojne bodisi delujejo v okviru drugih organizacij, ter druge pravne osebe, ki potrebujejo gradivo CTF za izobraževalne in raziskovalne namene. Pravne in fizične osebe lahko gradivo CTF uporabljajo tudi v poslovne in druge namene, če izkažejo pravni interes

## PRIDOBIVANJE IN IZBOR KNJIŽNIČNEGA GRADIVA

CTF pridobiva gradivo z nakupom, obveznim izvodom UL AGRFT, zameno gradiva z drugimi knjižnicami ali ustanovami ter darovi.

Izbor gradiva, ki ga CTF pridobi z nakupom, poteka na podlagi ponudb dobaviteljev in založnikov s področja gledališča, filma, radia, televizije ter sorodnih področij. Pri tem se upošteva:

* učne načrte za izvedbo pedagoškega procesa na UL AGRFT,
* raziskovalna področja UL AGRFT,
* predloge zaposlenih in študentov UL AGRFT ter ostalih članov CTF,
* strokovno vrednotenje primernosti gradiva s ciljem zagotavljanja sistematične pokritosti znanstvenih področij,
* letni finančni načrt UL AGRFT.

Za realizacijo nabavne politike morajo financerji zagotavljati ustrezne finančne vire.

Zamena gradiva poteka s sorodnimi institucijami s področja umetnosti. CTF v zameno pošilja publikacije, ki jih izdajo zaposleni na UL AGRFT. Sredstva za te publikacije zagotovi UL AGRFT.

Darovano gradivo CTF uvrsti v svoje zbirke po kriterijih, ki ustrezajo gradivu, ki ga CTF hrani (gledališče, film, radio, televizija)*.* S preostalimi darovi CTF razpolaga po lastni presoji*.*

CTF pri upravljanju svojih zbirk posebno pozornost namenja pričakovanjem in potrebam študentov in zaposlenih na UL AGRFT, ki se lahko zbirajo preko elektronske pošte ali v osebnih stikih. Enako CTF zbira tudi informacijske potrebe drugih tipov uporabnikov, ki s tem lahko vplivajo na nabavno politiko CTF, ob upoštevanju finančnih možnosti.

1. **VRSTA IN NAMEN GRADNJE POSAMEZNIH ZBIRK CTF**

CTF skrbi, da je na voljo ustrezno število izvodov (obvezne in/ali priporočene) študijske literature. Prav tako omogoča dostop do znanstvene in strokovne literature ter gradiv gledališkega in filmskega arhiva in dokumentacije, ki so potrebni za študij in raziskovanje na znanstvenih in strokovnih področjih UL AGRFT.

CTF zagotavlja dostop do različnih elektronskih informacijskih virov. Specializirane podatkovne zbirke s področja gledališča, filma, radia in televizije nabavlja samostojno in/ali v sodelovanju z drugimi institucijami, druge vire zagotavlja s sodelovanjem v konzorcijskih nabavah.

## DOSTOP DO GRADIVA CTF

Pravila dostopa do gradiva CTF določa Pravilnik o splošnih pogojih poslovanja Centra za teatrologijo in filmologijo Akademije za gledališče, radio, film in televizijo Univerze v Ljubljani.

Knjižnica skrbi, da je knjižnična zbirka ustrezno predstavljena v elektronskem katalogu COBISS. To dosega s prizadevanjem za kakovost bibliografskih in normativnih zapisov v elektronskem katalogu COBISS. Enoti gledališki arhiv in dokumentacija ter filmski arhiv in dokumentacija skrbita, da je gradivo ustrezno in kakovostno predstavljeno v elektronskem katalogu eKumba, ki je prilagojen gradivu, ki ga enoti hranita.

CTF skrbi tudi za promocijo novejšega gradiva z razstavo le-tega na vidnem mestu ter rednim objavljanjem novosti na spletni strani.

## IZLOČANJE IN ODPIS GRADIVA CTF

CTF izjemno skrbno pristopa k izločanju in odpisu gradiva in s tem skrbi za ohranjanje kakovostne in aktualne zbirke. Postopke izvaja v skladu z [Navodilom za izločanje in odpis knjižničnega gradiva](https://www.nuk.uni-lj.si/sites/default/files/doc00771320130131141048.pdf), ki ga je pripravila in sprejela [Narodna in univerzitetna knjižnica](https://www.nuk.uni-lj.si/informacije/izlocanje-in-odpis) na podlagi 12. člena Zakona o knjižničarstvu.

CTF izvaja redne letne in občasne izredne postopke odpisovanja in izločanja gradiva.

Kriteriji za izločanje gradiva so poškodovano ali uničeno gradivo, zastarelo gradivo, nepopolno gradivo ter odvečni izvodi, ki jih glede na potrebe CTF ne potrebuje več. Izloči se tudi gradivo, ki je ukradeno ali izgubljeno in ga ni več mogoče izterjati od članov CTF, ter gradivo iz inventurnega primanjkljaja.

## VREDNOTENJE ZBIRK CTF

Vrednotenje zbirk CTF je pomembno z vidika zadostnega obsega, ustreznosti, kakovosti ter uporabnosti zbirk. Vrednotenje zbirk CTF se izvaja s primerjalno analizo statističnih podatkov o slovenskih knjižnicah, ki jih na letni ravni zbira in objavlja Narodna in univerzitetna knjižnica preko portala BibSiSt, ter ugotavljanjem zadovoljstva in potreb uporabnikov.

Vrednotenje zbirk CTF se opravlja v skladu s sprejetimi letnimi načrti dela UL AGRFT in strokovnimi standardi.

1. **HRANJENJE, VAROVANJE, ZAŠČITA IN OHRANJANJE GRADIVA CTF**

Za hrambo različnih vrst gradiva z različno dostopnostjo CTF zagotavlja ustrezne prostore v skladu s strokovnimi standardi.

Za ohranjanje gradiva CTF uporablja različna zaščitna sredstva za podaljšanje uporabnosti gradiva.

Načini zavarovanja gradiva so definirani v Pravilniku o splošnih pogojih poslovanja Centra za teatrologijo in filmologijo Akademije za gledališče, radio, film in televizijo Univerze v Ljubljani.

## PRAVNE PODLAGE

[Zakon o knjižničarstvu](http://pisrs.si/Pis.web/pregledPredpisa?id=ZAKO2442) (Uradni list RS, št. [87/2001](http://www.uradni-list.si/1/objava.jsp?sop=2001-01-4446), [96/2002](http://www.uradni-list.si/1/objava.jsp?sop=2002-01-4807) – ZUJIK in [92/2015](http://www.uradni-list.si/1/objava.jsp?sop=2015-01-3612))

[Zakon o visokem šolstvu (](http://pisrs.si/Pis.web/pregledPredpisa?id=ZAKO172)ZviS: Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12, 85/14, 75/16, 61/17 – ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1 in 100/22 – ZSZUN)

[Pravilnik o pogojih za izvajanje knjižnične javne službe](http://www.pisrs.si/Pis.web/pregledPredpisa?id=PRAV12750) (Uradni list RS, št. 28/2023)

[Strokovni standardi in priporočila za visokošolske knjižnice (za obdobje od 1. junija 2021 do 31. maja 2030)](https://www.gov.si/assets/ministrstva/MK/DEDISCINA/NSKD/Drugi-dokumenti-in-gradiva/STANDARDI_VK_2021_OBJAVA_prelom.pdf)

[Statut Univerze v Ljubljani (neuradno prečiščeno besedilo z dne 15. 7. 2023)](https://www.uni-lj.si/o_univerzi_v_ljubljani/organizacija__pravilniki_in_porocila/predpisi_statut_ul_in_pravilniki/2017021011415809/I.%20SPLO%C5%A0NE%20DOLO%C4%8CBE)

[Pravilnik o splošnih pogojih poslovanja knjižnic Univerze v Ljubljani, neuradno prečiščeno besedilo, velja od 17. 7. 2023](https://www.uni-lj.si/o_univerzi_v_ljubljani/organizacija__pravilniki_in_porocila/predpisi_statut_ul_in_pravilniki/2015111007303423/)

[Pravilnik o splošnih pogojih poslovanja Centra za teatrologijo in filmologijo Akademije za gledališče, radio, film in televizijo Univerze v Ljubljani](https://www.agrft.uni-lj.si/wp-content/uploads/2022/02/pravilnik_ctf_2017.pdf)

[Pravila UL AGRFT](https://www.agrft.uni-lj.si/wp-content/uploads/2023/09/Pravila-UL-AGRFT-cistopis-2702023.pdf)